钦定古今图书集成/方舆汇编/职方典/第1452卷 > 泗城府猺獞峒蛮考
## 钦定古今图书集成/方舆汇编/职方典/第1452卷 > 泗城府猺獞峒蛮考

明

太祖洪武元年，田州土官岑伯颜来降。

按《明外史土司传》：“洪武元年五月，大兵下广西右江田州府，土官岑伯颜遣使赍印章诣平章杨璟降。”

五年，泗城州土官岑善忠内附。

按《明外史土司传》：“五年，征南副将军周德兴克泗城州，土官岑善忠归附，授世袭知州。”

六年岑伯颜讨田州蛮平之。

按《明外史土司传》：“六年八月，田州溪峒蛮贼窃发，伯颜讨平之。”

十三年，泗城州岑振作乱，寇利州，广西都司讨平之。

按：《明外史土司传》云云。

十七年，广西都指挥使耿良请官泗城州岑振、田州岑坚为千户，从之。

按《明外史？土司传》：十七年十月，广西都指挥使耿良奏言：“田州府知府岑坚、泗城州知州岑善忠率其土兵，讨捕猺寇，多树功绩。臣欲令其选取壮丁各五千人，立为二卫，以善忠之子振坚之子永通为千户，统率其兵，为之守御，且耕且战，此古人以蛮攻蛮之术也。” 诏行其言。

二十一年，以都督《杨文》为征南将军，讨龙州蛮赵宗寿。宗寿寻入朝谢罪。

按《明外史土司传》：“洪武二年七月，龙州赵帖坚遣使奉表，贡方物。诏以帖坚为龙州知州，许世袭。二十一年，帖坚病，以其从子宗寿代署州事。既而帖坚卒，无子，宗寿袭知州，而郑国公常茂者，以罪谪居是州。帖坚妻黄氏有二女，一为太平州土官李圆泰妻，茂纳其一为妾。时宗寿虽袭职，帖坚妻犹持土官印，与圆” 泰。茂专擅州事，数陵逼宗寿。会茂以病卒，其阍者赵观海等亦肆侮宗寿。宗寿乃与其把事等以计取土官印，上奏言茂已死，并械海、观等至京。于是帖坚妻惧，使人告宗寿与圆泰谋，劫茂妾并其奴婢往太平州，及赵氏祖父官诰诸物，尽掠取之。又欲并取龙州之地。乃自至京，告宗寿实从子，不应袭。宗寿亦上章言状。帝乃诏宗寿勿问。下吏议帖坚妻与圆泰罪，既而以远蛮俱释之。至是复有人告茂匿龙州，未死前，宗寿所言皆妄。遂诏右军都督府榜谕宗寿及龙州官民言：“昔郑国公常茂有罪，上以开平王之功，不忍遽置于法，安置龙州土官赵帖坚故，其妻与茂结为婚姻，诱合诸蛮，肆为” 不道。帖坚侄宗寿袭职，与黄氏

“互相告讦，言茂已死，上以功臣子，犹加怜悯，释二人告讦罪。今有人言茂实不死，宗寿等知状，已遣散骑舍人谕宗寿捕茂，久不复命，其意莫测，特命榜谕尔等知之。如茂果存，则送至京师以赎罪。如果死，宗寿亦宜亲率大小头目至京，具陈其由。” 三月，广西布政司言：宗寿屡诏赴京，拒命不出。又言南丹奉议等蛮梗化。帝复命兵部尚书致仕唐铎往谕，宗寿迄不从命。诏发湖广、江西所属卫所马步官军六万馀，及诸卫官军，各赍三月粮，期以秋初俱赴广西，从大军进征龙州、奉议等处。八月命都督杨文佩征南将军印，为总兵官，都指挥韩观为左将军，都督佥事宋晟为右将军，刘真为参将，率京卫马步军三万人至广西，会讨龙州及奉议、南丹、向武等州叛蛮。师行，帝撰《文》，遣使祭岳镇海渎诸神，遣礼部尚书任亨泰、监察御史严震直使安南，谕以讨龙州赵宗寿之故。令陈日焜慎守边境，毋助逆，勿纳叛。遣人谕文：“调南宁卫兵千人，江阴侯吴高领之；柳州卫兵千人，安陆侯吴杰领之；皆令其建功自” 赎。又诏文等如兵至龙州，宗寿亲来具陈茂死之由，则宥其罪，若诈遣人来，则进兵讨之。既铎还京，言宗寿伏罪来朝，乞罢兵勿征。诏文移兵奉议，仍命铎至军参军事。九月，宗寿偕耆民农里等六十九人来朝谢罪，贡方物。

二十二年，以向武州蛮叛，置向武州守御千户所。

按《明外史土司传》：“洪武二年，向武州土官黄世铁遣使贡马及方物。诏以世铁为向武州知州，许世袭。二十一年四月，广西布政司言向武州叛蛮梗化。时都督杨文佩征南将军印，讨龙州、奉议等处，复奉命移师向武，又调左副将军韩观分兵进讨都康、向武、冨劳诸州县，斩世铁。以兵部尚书唐铎言，置向武州守” 御千户所。英宗正统六年，改设利州治。

按《明外史土司传》：“正统二年，泗城州土官岑豹攻叔利州知州岑颜地方，掠其妻子财物。朝廷命官抚谕，而负固不服，增兵拒守。都督山云以闻，乞发兵剿之。帝敕云曰：‘蛮夷梗化，罪固难容，然兴师动众，事亦不易，其更遣人谕之’。五年，颜奏豹侵占及掳掠罪，头目黄祖亦奏豹杀其弟，籍其家。故土官知州岑瑄女亦” 奏豹占夺田地人民，囚其母卢氏。帝复遣行人朱昇、黄恕赍敕谕之，并敕广西、贵州总兵官亲诣其地，令速还所侵掠。如不服，相机擒捕。六年，总兵官柳溥奏：“行人恕昇同广西三司委官谕豹，退还原占利州地。豹时面从，及回占如故。今颜欲以利州利甲等庄易泗城古那等甲，开设利州衙门，宜从其请。发附近官军遣颜赴彼抚治蛮民。倘豹仍拒逆，则率兵剿捕。” 从之。

英宗天顺四年，田州土目吕赵伏诛。

按《明外史土司传》：“天顺元年，头目吕赵伪称敌国大将军，率众劫掠南丹州，又据向武州，武进伯朱瑛以闻。兵部请命瑛及土官岑瑛剿捕。二年，巡抚叶盛奏：田州府叛目吕赵势愈猖獗，杀知府岑鉴，占据地方，伪称太平王，图谋岑氏宗族，冒袭知府职事。帝命总兵速讨，以靖地方。四年，巡按御史吴祯奉敕剿吕赵” ，选调官军土兵，攻破功饶、婪凤二关，直𢭏府城。吕赵携妻子挟知州岑铎等遁。官军追至云南冨州，夺回铎等，斩首四十九级，贼众悉降。赵以数骑走镇安府，追及之，斩赵及其四子并从贼十八人，获其妻孥及伪太平王木印、“无敌将军” 铜印，及凤旗、盔甲等物。复委知府岑镛仍掌府事，抚安人民。田州平，帝遣使赍敕奖谕祯等，并敕镛“谨守法度，保全宗族。”

宪宗成化元年，泗城州知州岑豹杀上林长官司岑志威。

按《明外史土司传》：“成化元年，岑豹聚众四万，攻劫上林长官司，杀土官岑志威，占据境土。巡抚奏闻，兵部言豹强犷如此，宜调兵擒捕，明正典刑。从之。”

成化十六年，田州土目黄明伏诛。

按《明外史土司传》：“十六年，田州府头目黄明聚众为乱，知府岑溥走避思恩，总督朱英调参将马义率军捕明，明败走，为恩城州知州岑钦所执，并族属悉诛之。”

孝宗弘治九年，设归顺州，以峒主岑瑛知归顺州事。是年仍以岑溥为田州知府。

按《明外史土司传》：“归顺州旧为峒，隶镇安府。永乐间，镇安知府岑志纲分其第二子岑永纲领”

峒事传子瑛，屡率兵报效。弘治九年，总督邓廷瓒言：“镇安府之归顺峒，旧为州治，洪武初裁革。今峒主岑瑛每效劳于官，乞设州治，授以土官、知州。凡出兵，令备土兵五千，仍岁领土兵二千，赴梧州听调。” 诏从之。先是，岑溥与岑钦交恶，攻夺田州，逐溥。时泗城州岑应方恃兵强，复党钦，杀掠人民二万六千馀。与钦分割田州而据其地。弘治三年，总制遣官护溥子猇入田州，为钦所遏，居浔州。兵部檄按察司陶鲁率官军讨之，次南宁，钦败走，应援之，入城陈兵以备。巡抚秦纮奏请合贵州、湖广及两广兵剿之。帝虑纮孤军深入，令守臣更集兵为援。钦势蹙，乞兵于应，遂匿应所。总镇官因檄应捕钦，钦从应饮，遂杀应父子于坐，收其兵以拒大军。已而应弟岑接佯以兵送钦至田州界，亦杀其父子以报。事闻，廷议仍命溥还田州。九年，总督邓廷瓒言“溥前以罪革职，比随征有功，乞复其冠带，领土兵赴梧州听调。” 从之。

十二年，田州土目黄骥构乱。

按《明外史土司传》：“十二年，岑溥为子猇所杀，猇亦自杀。次子猛方四岁，溥母岑氏及头目黄骥护之赴总镇官告袭归。至南宁，头目李蛮来迎，骥意蛮欲夺己权，怒杀其使。蛮率兵至旧田州，骥诬蛮将为变，乞以兵纳。乃调思恩府岑濬率兵卫猛。濬受骥赂，纳其女，挟猛分其府武龙等六甲地。猛不得已从之。比至田” 州，蛮拒不纳，骥复以猛奔思恩，幽之。事觉，廷瓒檄副总兵欧磐等摄濬。久乃出猛置于会城，而蛮屯兵自守以待猛。会得奏，命猛袭知府。濬怒其事不由己，要泗城州岑接、东兰州韦祖𬭎各起兵攻蛮。接兵二万人，先入田州府，杀掠男女八百馀人，溺水死者无算。括府库，放兵大掠，城郭为墟。濬兵二万人攻旧田州，遂据之，杀掠男女五千三百馀人，劫龙州印，纳故知府赵源妻岑氏，蛮逃去。副总兵欧磐、参政武清等诣田州府勘治，遣兵送猛还府。骥惧罪，匿濬家，总镇及巡按等官请治罪。参政清持两端。初，蛮之迎猛入也，无他念，及猛在外，蛮守土以待其归，骥贪功首乱，濬接祖𬭎党恶致变。清受骥赂，故曲右之，且诬蛮占据府治，阻兵弄权，事竟不直。于是廷瓒言：“思恩岑濬罪恶，正在逐捕，田州岑猛亦宜乘此区画，降府为州，毋基异日尾大之患。” 从之。

“十八年，降岑猛为福建平海卫千户，不果行。” 按《明外史土司传》：“十八年，廷议以思田既平，宜设流官。岑猛世济凶恶，致陷府治，宜降猛千户，而遴选才望者，假以方面职衔，守田州，仍赐敕以重其权。帝然之。于是以平乐知府谢湖为广西右参政，掌府事。时岑猛已降福建平海卫千户，迁延不行。及湖至，复陈兵自卫” ，令祖母岑氏奏，乞猛于广西极边率部下立功，以便祭养。诏总镇官详议以闻。十一月，总督陈金奏：“猛据旧巢，要求府佐，不赴。平海卫参政谢湖自受官后，不即赴任，为猛所拒。纳馈遗而徇其要求，宜逮问。” 时猛遣人重赂刘瑾，得旨留猛而褫湖职，并及前抚潘蕃、刘大夏。猛竟以同知摄府事。世宗嘉靖五年，命都御史姚镆提督军务，征岑猛归顺州，知州岑璋计斩之。

按《明外史土司传》：“猛既得州，抚辑遗民，兵威复振，稍复侵旁郡。自广尝言，督抚有调发，愿立功，冀复旧职。会江西盗起，都御史陈金檄猛从征，以平贼功稍迁指挥同知，非猛初意，颇怨望。嘉靖二年，猛率兵攻泗城州，拔六寨，薄州城，克之。岑接告急于军门，言猛无故兴兵攻寨。猛亦言接非岑氏后，据其祖业，欲得所侵地。” 总督张嵿以状闻。四年，提督盛应期、巡按谢汝仪遂议大征猛，条征调事宜。诏报可。而应期以他事去，诏以都御史姚镆代，命镆悬金购猛。镆知猛无反心。猛方奏辨，镆亦欲缓师。巡按谢汝仪与镆却，乃诬镆子涞纳猛金党获贼，廉得涞书献之。镆惶恐，乃再疏请征。于是部趣镆刻期进，镆偕总兵官朱麟发兵八万，以都指挥沈希仪、张经等统之，分道并进。是年，归顺州知州岑璋斩岑猛首来献。岑璋，猛妇翁也。镆虑璋党猛，召都指挥沈希仪谋。希仪雅知璋女失宠，恨猛。又知部下千户赵臣雅善璋，希仪因使赵臣语璋图猛，璋受命。时猛子邦彦守工尧隘，璋诈遣兵千人助邦彦，言“天兵至，以姻党故，且与尔同祸。今发精兵来，幸努力坚守。” 邦彦欣然纳之。璋遣人报希仪曰：“谨以千人内应。” 时田州兵殊死拒战，诸将莫利当隘者，希仪独引兵当之，约战三合，归顺兵大呼曰：“败矣！” 田州兵惊溃，希仪麾兵乘之，斩

首数千级，邦彦死焉。猛闻败，欲自经，而璋先已筑别馆，使人请猛。时猛仓皇不知所出，遂挈印从璋，使走归顺。璋诡为猛草奏，促猛出印实封之。璋既知猛印所在，乃鸩杀猛，斩其首，并府印函之。间道驰军门，为谗言所阻，竟不论功。嘉靖六年，贼党卢苏据田州以叛。

按：《明外史土司传》：“初，岑猛既诛，都御史姚镆留参议汪必柬、佥事申惠、参将张经以兵万人镇其地，知府王熊兆署府事。会必柬、惠皆他驻，经、熊兆在府，防守渐懈。于是逆党卢苏、王受等乃为伪印，诳言猛在，且借交趾兵二十万，以图兴复。蛮民信之，聚众薄府城。经出击，兵少不敌，欲引还，而城中阴为内应，呼噪四” 出。官军腹背受攻，力战不支，因突围渡江走。贼逼其后，争舟溺死者甚众。贼沿江置阑索，伏药弩，夹岸并起，官军且战且行，扺向武，失士卒三四百人，贼遂入据府城。御史石金上其事，颇委罪前督抚盛应期，生事召衅。给事中郑自璧因请仍檄湖广永顺、保靖兵并力剿贼。帝以“兵方归休，岂可复调？其再计机宜以闻。” 时卢苏等虽据府叛，佯听抚，遣人迎署府事王熊兆。其党王受等乃纠众万馀攻思恩府城，入据之，执知府吴期英、守备指挥门祖荫等。已而释期英等，亦投牒上官，愿听招安。都御史姚镆以兵未集，檄府受之，以缓其谋。遣谍者责东兰、归顺、镇安、泗城、向武等土官，各勒兵自效，及督失事守巡参将等官立功自赎。复疏调湖广永保土兵，江西汀、赣畬兵，俱会于南宁，并力进剿。帝以“蛮乱日久，镇巡官受命大征，未及殄绝，辄奏捷散兵，使馀孽复滋，罪不容逭。姑赦前过，益图新功。其敕南赣都御史发畬兵五千，监以兵备官赴援，又调永保土兵三千益之。”

嘉靖七年，以王守仁总督军务，讨卢苏王受。按《明外史土司传》：“六年五月，卢苏王受党愈炽，乃起原任兵部尚书新建伯王守仁，兼左都御史，广地方军务及江西、湖广地方军务，同巡抚姚镆讨之。时受入思恩，封府库，以贼兵守之，而自攻武缘。守巡官邹𫐐等方调兵，议招抚思恩，千夫长韦贵、徐伍等遣壮士由间” 道入城为内应，夜引兵夺门，杀守者二十馀人，收府印及库物，护送期英于宾州，因招抚城中未下者。时受攻武缘甚急，参将张经坚壁拒守，镇守头目许用与战，斩其渠帅一人。贼见援兵大集，乃遁去。镆以闻，帝以田恩贼锋虽挫，首恶未擒，仍令守仁会同守臣亟督兵剿抚。守仁威名素重，及督诸兵数万人至，诸蛮心慑。守仁至南宁，道中见受等势盛，度未可卒灭，上言兵事，反复极陈利害。兵部议以守仁所见非的，然处置之方，复陈五事，令守仁详计其宜。于是守仁又疏曰：“臣奉命于去年十二月至广西平南县，与巡按御史石金及潘、臬诸将领等会议，思、田祸结两省，已逾二年。今日必欲穷兵尽剿，则有十患；若罢兵行抚，则有十善。臣与诸臣摅心极论今日之局，抚之为是。臣抵南宁，遂下令尽撤调集防守之兵，数日内解归者数万。惟湖兵道远，不易即归，仍使分留南宁，解甲休养，待间而发。未几，卢苏、王受先遣其头目黄富等诉告，顾得归境投生，惟乞免死。臣等谕以朝廷威德，令” 赍飞牌归巢省谕。苏受等得牌，皆罗拜踊跃，欢声雷动。寻率众归南宁城下，分屯四营。苏受等囚首自缚，与其头目数百人赴军门请命。臣等复谕之曰：“朝廷既赦尔罪，尔等拥众负固，骚动一方，若不示罚，何以雪愤？” 于是下苏受于军门，各杖一百，乃解其缚。又谕之曰：“今日宥尔死者，朝廷好生之德；必杖尔者，人臣执法之义。众皆叩首悦服，愿杀贼立功赎罪。臣随至其营，抚定其众七万馀人。复委右布政林富等安插，悉令归业。是皆皇上至孝达顺之德，神武不杀之威，即古舞干之化，奚以加焉！” 疏闻，帝嘉之，遣行人赍敕奖赉。于是守仁复疏言：“思、田构祸，荼毒两省，已逾二年。兵力尽于哨守，民脂竭于转输，官吏疲于奔走，地方臲卼，不待智者而知之矣。必欲穷兵雪愤，以歼一隅，未论不克，纵使克之，患且不测。况田州外捍交趾，内屏各郡，深山绝谷，猺獠盘踞。使尽诛其人，异日虽欲改土为流，谁为编户？非惟自撤其藩篱，而拓土开疆，以资邻敌，非计之得也。” 今岑氏世效边功，猛独诖误触“法，虽未伏诛，闻巳病死。臣谓治田州非岑氏不可，请降田州府为田州而官其子，以存岑氏之后。” 查岑猛有子二人，长邦佐，自幼出继为武靖州知州。今请以猛幼子邦相授吏目，署州事，俟后递升为知州。

“以承岑氏之祀；设土巡检诸司，即以卢苏、王受等九人为之，以杀其势；添设田宁府，统以流官知府，以总其权。” 从之。惟以守仁所奏岑猛子与抚、按所报异，令再覆。于是守仁言：“臣初议立岑氏，后，该府土目及耆老俱言岑猛本有四子：长邦佐妻张氏出；次邦彦，妾林氏出；次邦辅，外婢所生；次邦相，妾韦氏出。猛嬖溺林氏，而张失爱，故邦佐自幼出继武靖。邦佐既死，欲立邦辅。各土目谓：邦辅外婢所生，名实不正。惟邦相系猛正派，质貌厚重，堪继岑氏，所以正名慎始，杜后日之分争也。” 疏工，如议行。

嘉靖　年，田州土巡检卢苏杀署州事岑邦相，以邦相兄子岑芝署田州事。

按《明外史土司传》：“初，邦相故兄邦彦有子芝，依大母林氏、瓦氏，居官给养田。其后邦相恶苏，专权行事，密与头目卢玉等谋诛苏及芝，苏知之，会邦相又侵削二氏原食庄田，二氏遂与苏合谋，以芝奔梧州，就军门告袭，又为芝疏请。寻令人刺邦相，邦相觉，杀行刺者。苏遂伏兵杀卢玉等，乘势围邦相宅，计诱邦相出” 而缚之。是夜，苏及瓦氏以弓弦勒邦相死，巡按曾守约以闻，帝命守仁议处。初，苏氏之杀邦相也，纠归顺州岑𤩽攻毁镇安府，遇害者万馀人。于是镇安官舍岑真宝说武靖州岑邦佐入田州，因约泗城官舍岑施共以兵纳邦佐归顺。岑𤩽，苏婿也，与向武州黄仲金皆怨真宝。真宝既入田州，苏令𤩽、仲金合兵袭镇安，破之。真宝闻乱走还，苏令目兵追围之武陵寨。𤩽等遂发真宝父母墓，焚其骸，分兵占据诸洞寨。真宝诉之军门，宣谕不退，久之乃解。官军归真宝，诸目兵或告𤩽，或告真宝，及苏等互相讦奏，于是军门以岑芝承袭未定，田州无主，致令邻封觊觎，当给札付与岑芝收领管事。苏又请早给岑芝冠带，以抚田州，而自愿裹粮立功，以赎前辜，及追补累年所逋粮赋。巡按诸演以闻，部议以土蛮自相仇杀，当从末减，皆令策功立效，方准赎罪复官。馀如议行。嘉靖　年，赵楷乱龙州，杀知州事赵宝、副使翁万达，获楷诛之。

按《明外史土司传》：“龙州赵源死，无子，思恩土官岑濬率兵攻田州，诏下镇抚官剿贼，而议立为源后者，以源庶兄浦有二子，而相居长，当立相弟楷不能无望，则谋于岑氏，以仆韦队子璋，诡云遗腹。岑氏恃兄子猛兵雄，遂奏言璋实源子，当立，为相所篡。事下督府勘，未决。璋赂镇守太监傅伦、舍人，诡称有诏檄猛调” 二万兵内璋入龙州，左江大震，相挈印奔况村。都御史杨旦讨璋，猛杀之，相乃归。相二子，长燧，次宝，相枝拇，宝亦枝拇。相绝爱之，曰：“肖我，当立。” 猛乃以宝去，髡为奴。嘉靖元年，相死，州人立燧，楷弑之，州人立其族弟煖。时王守仁提督两广，幕客岑伯高幸用事。楷赂伯高，言“煖非赵氏裔，当立者楷也。” 遣上思州知州黄熊兆核之，熊兆党伯高言楷当立，以州印畀楷，楷遂杀煖，龙州大乱。州目黄安等潜往田州购宝，宝时为奴杨布家十三年矣。安等行百金，购得之，言之督府，都御史林冨谓“楷势已张，毋持之急。” 乃令楷摄职，俟宝长让之。楷复时时谋杀宝，冨谕楷，令以印还宝，宝谢以五千金，益以腴田三十一村。楷计“宝弱易制，不如邀厚利而徐图之” ，遂听命。楷复求韦璋之子应育之，令往来宝所。宝妻黄氏，思明府土官黄朝女也，贰于宝而与应通。应乃厚结州目，又数遣人与向武州缔好，乞兵为卫。宝日荒悍，刑狡男子王良为阍。楷知良恨宝，激使内应，良许之。楷以千人夜至宝寝门呼良，良开门纳楷兵，执宝寝所斩之，以他盗闻。应以兵千人据州治，并结朝自援。都御史蔡经遣副使翁万达谋之，万达谓“楷狙狡，未可速图；韦应巽懦寡虑，可旦夕擒断其中坚，然后可次第获。” 督抚善之。万达行部至太平，使人以他事召朝，谕之计，论应当死，楷才勇，正须藉其为龙州，当一面耳。时诸言楷事者，故不为理，州人大哗。万达愈厚楷，楷信之，遂统精卒千人诣万达言状，并以三十一村地献。万达召楷及州目邓瑀等入见，伏壮士劫之，曰：“汝罪大，宜自为计。诚死，尚可为尔子留一官。” 楷自分无生理，乃手书谕其党曰：“业已如此，乱无益也，可善辅我子以存赵。” 万达即杖楷，毙之，以楷书谕其州人，时楷子匡时生四年矣，立之，一州悉定，乃以十三村还龙州，十八村隶崇善县，于是龙州赵氏仍得袭。

穆宗隆庆二年，泗城州㺜作乱按《明外史土司传》：隆庆二年，泗城州㺜黄豹、黄

豸等据贵州程番府，麻向、大华等司，时出卤掠。官军剿之，豹等遁去。

熹宗天启二年，诏赦田州土官岑懋仁罪，令率兵援剿。

按《明外史土司传》：“泰昌元年，总督许弘纲奏田州土官岑懋仁肆恶启衅，窥占上林土县，纳叛人黄德隆等，纠众破城，擅杀土官黄德勋，掳其妻女印信，乞正其罪。诏令岑懋仁速献印信，执送诸犯，听按臣分别正法，违则进剿。天启二年，巡抚何士晋疏请免懋仁逮问，各率土兵援剿，有功优叙。帝从之。”